[{"text_idx": "#000002", "text": "Preninte la diskon Samideano de Eterne Rima kun 18 mezlongaj kanzonoj, kun prologo kaj epilogo, mi alvizag\u0302is defian taskon priopinii tion, kio por mi plejparte ne ekzistis dum mia vivo \u2013 la hiphop-kulturon kaj ties \u201cmuzikon\u201d, ankau\u0306 nomatan \u201crepo\u201d. Min apenau\u0306 interesis tio, kio ne estas vera kanto, kiam oni uzas almenau\u0306 iun melodion voc\u0302e. Do strikte dirante, mi ne opinias tion vera \u201cmuziko\u201d.\nLa historio de ritma recitado iras profundege en la pasinton, sed en nia kazo temas pri tute konkreta stilo komerca kiu \u201cvendig\u0302as\u201d. Lau\u0306 iuj teorioj, estis speciala sekreta programo ensociigi krimecan konduton per tia muziko kaj rilataj kulturaj\u0302oj, cele pliajn profitojn de la investintoj en privatajn prizonojn en Usono. Sed tio estas alia historio."}, {"text_idx": "#000003", "text": "La akompana libreto (tradicie bele eldonita de Vinilkosmo) informas, ke sub c\u0302i bela nomo figuras \u201cfervora muzikisto, repulo kaj kantisto\u201d Igor Wasilewski, naskita en Polujo kaj vivanta en Japanio. Li kontribuis al aliaj albumoj, inter ili Elektronika Kompilo, g\u0302is li revenis al hiphopo novskolmuzike oscilanta inter Dirty South, Crunk, R&B kaj kalifornia stilo. Skrupulemuloj povas facile esplori pri kio temas. Li mem komponas la muzikon, verkas tekstojn kaj faras produktadon."}, {"text_idx": "#000004", "text": "Evidente la pleja pezo enhava kus\u0302as sur la tekstoj, c\u0302ar pri la \u201cmuziko\u201d mi diru nur, ke jes g\u0302i similas, identas kun la nun havebla fluo da tia materialo. Mi eble ne kompetentas pri la profundaj nuancoj karakterizaj pri c\u0302i stilo, sed mie preskau\u0306 c\u0302iuj eroj sonas simile inter si. Ankau\u0306 sur pluraj pag\u0302oj de la bros\u0302uro aperas similaj fotaj\u0302oj de Igor kun sens\u0302ang\u0302a mieno, tamen kun variaj fonoj kaj vestaj\u0302oj."}, {"text_idx": "#000009", "text": "Kiel kompreni la fanfaronajn \u201cmi havas stilon [...], sur mi arg\u0302enta c\u0302en\u2019\u201d \u2013 c\u0302u narcisisme kaj ke tio estas delikata satiro? En Jam ne plu estas mok\u2019 ni au\u0306das \u201cNi estas frenezuloj / vi estas la sag\u0302ul\u2019 / au\u0306skultu min kacul\u2019\u201d... Mi komprenas ke uzi \u201cfortajn\u201d fek-vortojn plifaciligas la liveron de la mesag\u0302o (lau\u0306 Ivan Jefremov, en socioj kun plia akumulita malico), sed kiel normala homo mi apenau\u0306 akceptos iam c\u0302i rektan insulton kontrau\u0306 mi."}]